Karsten Hønge (SF), 2023-04-18:
Det her forslag fra Liberal Alliance trækker Danmark i en helt forkert retning.
Den ros skal det have, hvis det er en ros.
Det er så ringe, at jeg ikke lige umiddelbart kan komme i tanker om et forslag, der er meget dårligere.
Det er jo rigtigt, at den er helt gal med dagpengene.
Det er derfor, vi skal sætte dem op.
Vi skal gøre det lettere at komme ind i en a-kasse, og vi skal gøre det sværere at blive smidt ud af den.
Vi kan tage temperaturen på dagpengesystemet ved at se på de private lønforsikringer, som der bliver flere og flere af.
Det er nemlig de sølle dagpenge, der betyder, at ekstraforsikringer er på et rekordhøjt niveau.
Det er et præcist udtryk for, at dagpengene er alt for lave, når man køber så mange ekstra lønforsikringer.
Men vi skal ikke privatisere trygheden, men hjælpe hinanden i et solidarisk forsikringssystem gennem a-kasserne.
På grund af den lave ledighed tjener staten i øjeblikket ovenikøbet penge på de over 2 millioner mennesker, som er medlem af a-kasserne.
De betaler nemlig mere, end der udbetales til de ledige.
Konsekvenserne af de lave dagpenge er store, både for den enkelte ledige og for arbejdsmarkedet.
Vi har ikke råd til at lade være.
Nu løfter vi jo heldigvis dagpengene her i foråret for de første 3 måneder, hvis den ledige i øvrigt opfylder en række særlige krav om tilknytning til arbejdsmarkedet.
Det her nye beskæftigelsestillæg vil så være den første forbedring af dagpengene i årtier, men til gengæld bliver der samtidig skåret i satserne til dimittenderne.
Utryghed gennem lave dagpengesatser undergraver vores fantastiske og sofistikerede model for arbejdsmarkedet – det, vi kalder den danske model, og som er ved at blive kvalt af politikere og økonomer, der tænker uansvarligt og kortsigtet.
70 pct. af medlemmerne af a-kasserne får halveret indkomsten i tilfælde af arbejdsløshed, og en ledig får i dag 4.000 kr. mindre om måneden end for 20 år siden, og samtidig er dagpengeperioden forkortet, genoptjeningen gjort sværere og skatteværdien af fradraget forringet.
Det rammer hårdt i den enkelte familie.
Men der står også samtidig store samfundsinteresser på spil.
Medlemskab af en a-kasse er en forsikringspolice til tryghed, men hvorfor købe en forsikring med en sølle dækning?
Hvis folk ender med at droppe a-kasserne, kaster det dramatiske rystelser af sig til hele arbejdsmarkedet og dermed resten af samfundet.
Vi leger med ilden i øjeblikket og risikerer at brænde vores produktive model for både arbejdsmarkedet og samfundet af.
For det er trygheden, der er fundamentet for fleksibiliteten.
Så vil jeg fortælle en historie fra det virkelige liv.
Det handler om en nærig bonde, der ville spare på udgifterne til hesten og begyndte at skære ned på foderet.
Det gik egentlig meget godt et stykke tid, fordi hesten var stor og stærk og stadig arbejdede godt nok.
Det var en stærk hest, og bonden sparede penge ved at spare på foderet.
Nærigheden tog dog over, og til sidst stoppede han helt med at fodre dyret, men forventede, at hesten knoklede videre.
En dag døde hesten.
Vores system for dagpenge og a-kasser er ved at være lidt i samme situation.
Også arbejdsgiverne må se med frygt på udviklingen, for uden et trygt dagpengesystem vil arbejdsmarkedet fryse til.
Udviklingen vil gå mod længere opsigelsesvarsler og modvillighed over for forandringer, herunder jobskifte blandt almindelige lønmodtagere.
Lønmodtagerne i Danmark er i dag super fleksible, og Danmark er et af de bedste lande at drive virksomhed i.
Et trygt dagpengesystem er en vigtig ingrediens i den olie, der hver dag smører alle led og tandhjul på vores omstillingsparate arbejdsmarked.
Denne effektive, fleksible og dynamiske kultur bygger på tryghed for almindelige mennesker, og der spiller et trygt og ordentligt dagpengesystem en vigtig rolle.